— Так, нават дзесьці на генетычным узроўні. Нарадзіўся я ў Азербайджане, бацька ў мяне — рускі, са старадаўняга казачага роду, маці — украінка, жонка — балгарка, а жывём і працуем мы ў Беларусі, куды я прыехаў практычна па размеркаванні, скончыўшы балетмайстарскае аддзяленне Ленінградскай кансерваторыі. Яшчэ студэнтам выйграў усесаюзны конкурс, і тагачасны міністр культуры Беларусі Юрый Міхневіч запрасіў мяне ў Мінск на пасаду галоўнага балетмайстра Вялікага тэатра. Пасада, дарэчы, была вольная, я нікога не “падседжваў”. І вось так большую частку жыцця пражыў у Беларусі, аддаўшы гэтай зямлі шмат творчых сіл — і як харэограф, і як педагог. Дык хто я? Раней казалі б, “чалавек СССР”.